”Minulla on kaikki tarvittava Lieksassa”

Lieksan hammashoitolassa on mahdollisuuksia vaikka mihin!

Suuhygienisti, apulaisosastohoitaja Jasmine Tuononen on työskennellyt Lieksan hammashoitolassa jo kahdeksan vuotta. Se on pitkä aika samassa työpaikassa – Lieksan hammashoitolassa on ’sitä jotain’ Jasminen mielestä.

“Lieksalaiset asiakkaat ovat ihania, avoimia ja iloisia. Meillä potilastyöstä nautitaan, minä ainakin nautin siitä suunnattomasti. Muualta tulevat kandit ja harjoittelijat aina ihmettelevät miten meillä on niin mukavia asiakkaita. Ehkä lieksalainen rempseys tekee sen”, pohtii Jasmine.

Lieksan hammashoitola on suhteellisen iso yksikkö, jossa on poikkeuksellisen hyvä hammaslääkäri- ja hoitajatilanne.

“Meillä ei ole pitkiä jonoja hammashoitolaan”, kiittelee Jasmine.

Innokas suuhygienisti haussa

Lieksan hammashoitolaan haetaan tällä hetkellä suuhygienistiä. Millaiseen porukkaan uusi työkaveri pääsisi?

“Meillä on hyvä työilmapiiri. Täällä on oikeasti hyvä porukka, joka selviää ihan mistä vaan. Minun mielestäni parasta meillä on se, että meillä Lieksassa kehitetään toimintaa eikä jäädä junnaamaan samaan vanhaan, vaan ainakin yritetään keksiä uusia ratkaisuja. Olemme ottaneet melkoisia digiloikkia viime vuosina ja kehittäneet ennaltaehkäisevää suunterveydenhoitotyötä. Meillä on innokkaita tekijöitä ja toivomme uuden suuhygienistinkin olevan sellainen”, apulaisosastonhoitaja Jasmine Tuononen kuvailee.

Haettavalla suuhygienistillä onkin kaikki mahdollisuudet päästä kehittämään Lieksassa jotain ihan uutta. Myös osittainen etätyö on mahdollista sekä oman työnkuvan muokkaaminen.

“Lieksan hammashoitolassa voi tehdä suuhygienistin työtä todella monipuolisesti. Täällä saa tosi paljon vaikuttaa omaan työkuvaan. Me olemme avoimia hakijoiden ehdotuksille ja otamme huomioon yksilölliset kiinnostuksen kohteet”, mainitsee Jasmine.

Hänen puheessaan työyhteisöstä ja hammashoitolan toiminnasta vilisevät niin ystävällisyys kuin toisten auttaminen sekä hierarkian olemattomuus.

“Meillä ei ole hierarkiaa. Kahvihuone on meille kaikille tärkeä paikka, jossa me tavataan joka aamu ja tietenkin lounaalla. Kahvihuoneessa puhutaan paljon muustakin kuin työasioista. Se onkin aika tärkeää, koska työhän on vain yksi osa ihmisen elämää. Jos jollain on huono päivä, niin siitä voi kyllä sanoa suoraan. Meillä töistä voi saada myös ystäviä, joiden kanssa ollaan tekemisissä vapaa-ajallakin. Juuri tuossa työkaverit puhuivat, kun olivat eilen käyneet yhdessä salilla, että kummalla on kipeämmät paikat”, naurahtaa Jasmine.

Monipuolisen työn ja mukavan työporukan lisäksi Tuononen nostaa esille hyvän palkkatason.

“Tehtäväkohtainen palkka suuhygienistillä meillä on 3130,69 euroa kuukaudessa. Se on suuhygienistille paljon. Siihen on mahdollista saada työkokemuslisää työkokemuksen määrästä riippuen joko 3 tai 8 prosenttia. Käsitykseni mukaan meidän palkkatasomme on useita satoja euroja enemmän kuin monessa muussa paikassa.”

Eikä siinäkään vielä kaikki! Lieksan soteasemalle ja hammashoitolalle on valmistumassa uudet tilat. Muutto on vuodenvaihteessa.

“Ensi vuonna päästään ihan uusiin tiloihin. Se on mahtavaa!”

”Minulla on kaikki tarvittava Lieksassa”

Mielenkiintoisen ja monipuolisen työn sekä erittäin kilpailukykyisen palkan lisäksi elämä Pohjois-Karjalassa ja nimenomaan Lieksassa tarjoaa paljon muutakin kuin vain työtä. Jotkut jopa sanovat, että Pohjois-Karjalassa arkikin on juhlaa. Edullista asumista, turvallisuutta, hyväntahtoisuutta, vieraanvaraisuutta ja yhteisöllisyyttä – eikä yhtään liikenneruuhkia.

Jasmine Tuononen on paluumuuttaja. Hän kävi opiskelemassa suuhygienistiksi Kuopiossa ja palasi kahdeksan vuotta sitten Lieksaan.

“Kun tulin tänne omaan kotikaupunkini töihin, tajusin miten monipuolisesti tällaisella pienellä paikkakunnalla saa tehdä töitä. Urakehitykseni on päässyt ihan eri tavalla nousuun kuin jos olisin jäänyt opiskelupaikkakunnalleni Kuopioon töihin.”

“Lisäksi muuttoni jälkeen olen huomannut, että Lieksassa on todella hyvät harrastusmahdollisuudet. Itseäni vetää puoleensa luonto, joka on ainutlaatuinen Lieksassa. Olen juuri hankkinut kesämökin, josta tänäkin aamuna tulin veneellä töihin. Lisäksi harrastan metsästystä. Mutta on Lieksassa myös kaupunkimiljöötä niille, jotka siitä pitävät enemmän.”

“Minulla on kaikki tarvittava Lieksassa – perhe, ystävät, harrastukset ja koti. Jos niitä ei olisi, luonto pitäisi minut täällä. Ja jos minulla olisi lapsia, niin haluaisin kasvattaa heidät Lieksassa.”

Upea porukka ottaa avosylin vastaan

Lieksan hammashoitolassa on kaikesta päätellen töissä upea porukka, joka ottaa uudet työkaverit avosylin vastaan. Apulaisosastonhoitaja Jasmine Tuononen lupaa tiiminsä puolesta kotouttaa ja kotiuttaa uudet työkaverit Lieksaan.

“Tämä on pieni paikka, mutta kun yhden ihmisen saat kiinni, kenen kanssa asiasta keskustelet, niin hän tietää kyllä varmasti keneltä kysyä, että pääsee siinä asiassa eteenpäin. Eli kun lähetään juttelemaan ihmisten kanssa, niin hommat lähtevät monesta rullamaan. Puskaradiosta voi löytyä vaikka vuokramökki tai metsästysseura.”

Kiinnostaako Lieksa?

Siun soten kaikki avoimet työpaikat löydät tästä linkistä: Avoimet työpaikat

Lieksan kaupunkiin voit tutustua oheisista linkeistä:

Lieksan kaupungin nettisivut

Lieksan kaupungin Facebook

Lieksan kaupungin Instagram

Lieksan kaupungin LinkedIn

Lieksan kaupungin Youtube